เผย8เดือนหนี้สาธารณะประเทศลดหมื่นล้าน
รัฐบาลกู้เงินเพิ่ม 1.59 ล้าน ชดเชยขาดดุลงบประมาณบางส่วน แต่หนี้ประเทศลดลงหมื่นล้าน
27 ต.ค. 2559

รัฐบาลกู้เงินเพิ่ม 1.59 ล้าน ชดเชยขาดดุลงบประมาณบางส่วน แต่หนี้ประเทศลดลงหมื่นล้าน
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 31 ส.ค. 2559 มีจำนวน 5.94 ล้านล้านบาท หรือคิดเป็น 42.64% ของผลิตภัณฑ์มวลรวมในประเทศ (จีดีพี) แบ่งเป็นหนี้รัฐบาล 4.42 ล้านล้านบาท หนี้ของรัฐวิสาหกิจที่ไม่ใช่สถาบันการเงิน 9.95 แสนล้านบาท หนี้ของรัฐวิสาหกิจที่เป็นสถาบันการเงิน 5.07 แสนล้านบาท และหนี้หน่วยงานของรัฐ 2.32 หมื่นล้านบาท เมื่อเปรียบเทียบกับเดือนก่อนหน้า หนี้สาธารณะคงค้างลดลงสุทธิ 1.03 หมื่นล้านบาท
สำหรับรายละเอียดประกอบด้วย หนี้รัฐบาลเพิ่มขึ้นสุทธิ 1.89 หมื่นล้านบาท จากการกู้เงินเพื่อชดเชยการขาดดุลงบประมาณ 1,555 ล้านบาท การกู้เงินเพื่อการลงทุนจากแหล่งเงินกู้ในประเทศและต่างประเทศ 1,365 ล้านบาท
นอกจากนี้ หนี้ของรัฐวิสาหกิจที่ไม่เป็นสถาบันการเงินลดลงสุทธิ 2.08 หมื่นล้านบาท จากการที่ บริษัท ปตท. ไถ่ถอนหุ้นกู้ที่ครบกำหนด 1.71 หมื่นล้านบาท การไฟฟ้าส่วนภูมิภาคไถ่ถอนพันธบัตรที่ครบกำหนด 2,500 ล้านบาท การชำระคืนหนี้เงินต้นจากแหล่งเงินกู้ต่างๆ ทำให้หนี้ลดลง 1,061 ล้านบาท
อย่างไรก็ตาม หนี้ของธนาคารเฉพาะกิจของรัฐลดลง 7,144 ล้านบาท เกิดจากการชำระคืนต้นเงินกู้ของธนาคารเพื่อการเกษตรและสหกรณ์การเกษตร (ธ.ก.ส.) ขณะที่หนี้หน่วยงานของรัฐลดลง 1,195 ล้านบาท